יהל"ם

היחידות המיוחדות של חיל ההנדסה

יחידות לסילוק פצצות של חיל ההנדסה פעלו מאז הקמת החיל ב-1948. מי שהקים את היחידה והיה מפקדה הראשון היה רס"ן רודי (ראובן) שפלן, שהתמחה בנושא במסגרת שירותו בבריגדה היהודית, בזמן מלחמת העולם השנייה. רק בשנות ה-70 של המאה ה-20 הוקמה היחידה לסילוק פצצות (יחס"פ) כיחידה מובחרת, תחת פיקודו של סא"ל אמיר (מירקו) טלמור (טאוסיג), ומקצוע ה"סלק" הוכר כמקצוע התנדבותי. שינוי זה נעשה על מנת לטפל במיקוש, נפלי תחמושת ומטעני חבלה מורכבים.
יחידת הקומנדו של החיל נוצרה כ"סיירת יעל" בשנת 1982, בעקבות מבצע שלום הגליל והצורך ביחידה הנדסית נבחרת שתוכל לספק מיומנויות הריסה וחבלה יותר גבוהה ומדויקת מכוחות הנדסה רגילים. היחידה אומנה במיוחד לתוואי השטח ההררי של לבנון והאימונים כללו בנוסף לחבלה גם הישרדות בתנאי שדה ולוחמה בטרור. במהלך שנות שירותה ברצועת הביטחון בדרום לבנון ביצעה היחידה מאות פעולות מסווגות כנגד חזבאללה וארגוני טרור אחרים באזור. בין השאר עסקה היחידה במיקוש נגדי כנגד אנשי חזבאללה, והסבה להם אבדות רבות. בין המבצעים אותם ביצעה היחידה: מבצע מרכבות האלים בלבנון בשיתוף עם סיירת צנחנים בשנת 1997.

האיחוד ליהל"ם

ב-1995, תחת כהונתם של הקהנ"רים איתן לידור ואלי טולדנו, אוחדו סיירת יעל והיחס"פ, כחלק מתהליך התייעלות שעבר על צה"ל. מטרת האיחוד הייתה לבטל כפילויות בדרג התומך העורפי ולהגדיל את היעילות של היחידה. מפקדה הראשון של היחידה המאוחדת היה סא"ל יוחנן (יוחי) קרמר, מג"ד מילואים שהוחזר לשירות פעיל. סא"ל קרמר פיקד על היחידה עד 1998.
בשנת 2004 סופח צוות המנהרות של אוגדת עזה ליהל"ם תחת השם "סמו"ר".
ב-2 ביוני 2005 ספגה היחידה פרסום שלילי, כאשר במסיבת סיום מסלול של צוות "אשל" מפלגת "יעל", שנערכה ביער קדימה, נפטר אחד מלוחמי הצוות, ככל הנראה מהרעלת אלכוהול. האירוע הקשה חשף את הנורמה שהייתה נהוגה בידי היחידות המובחרות לחגוג אירועים בהשתכרות והביאה למתיחת ביקורת קשה על היחידה ומפקדיה. הרמטכ"ל דן חלוץ החליט לנקוט צעדים פיקודיים כנגד מפקדי היחידה והצוות, רובם ספגו נזיפה פיקודית וחלקם אף הודחו.
בשנת 2005 החלו רפורמות ושינויים מבניים ביחידה שכוללים בין השאר את הרחבתה, פיתוח תורות לחימה חדשות ורכישת אמצעים מתקדמים.

יהל"ם באינתיפאדה השנייה

בעקבות התפרצות האינתיפאדה השנייה החלה היחידה לפעול באופן אינטנסיבי ביותר בשטחי יהודה ושומרון וברצועת עזה.
על פלגות הס"פ מוטלות משימות נטרול מטענים שהציבו מחבלים פלסטינים בצירי תנועה (כגון ציר כיסופים), בבתים ועל גדר המערכת עם רצועת עזה. לעיתים, לוחמי הס"פ משתמשים בדחפורי די-9 על מנת לפוצץ את המטענים הללו ולפתוח צירי תנועה לטנקים שיהיו בטוחים מאיומים של מטעני גחון ענקיים. במקביל, פלגת הס"פ של פיקוד הצפון מנקה זירות מטענים שהטמין חזבאללה על גבול ישראל-לבנון. חזבאללה תקף לא אחת את הכוחות העוסקים בנטרול ואף גרם להרוגים.
"יעל" מבצעת משימות הריסה מדויקות, בעיקר של מתקני טרור פלסטינים. לוחמי היחידה פוצצו עשרות מעבדות נפץ, בתים של מחבלים ותשתיות טרור אחרות. דווח גם שאנשי היחידה פוצצו את "מגדלי התאומים" בצומת נצרים (2000), את המוקטעה ברמאללה, את מגדלי א-זהארה (אוקטובר 2003) וכן פוצצו מספר גשרים בבית חאנון על מנת למנוע ממשאיות עמוסות רקטות קסאם להגיע לאתרי השיגור בעיירה ("ליל הגשרים 2003"). בנוסף לפיצוץ מבנים, סיירת "יעל" גם עצרה מבוקשים רבים.
בשנת 2002 זכתה היחידה לצל"ש אלוף פיקוד המרכז, יצחק איתן, על "מעורבותם של לוחמיה במהלך העימות בשטחים ובפעולות מסוכנות ביותר."
בעקבות התגברות בעיית מנהרות ההברחה ברפיח, הקימו בפיקוד הדרום יחידה של חיל ההנדסה שהייתה אחראית על הטיפול בנושא. היחידה, שנקראה "צוות המנהרות" עבדה באופן עצמאי ונחשוני ולמעשה פיתחה את תורת הלחימה בנושא. במהלך פעילותה נחשפו ונהרסו למעלה מ-90 מנהרות, אך היחידה ספגה גם אבדות קשות שנבעו ממחסור באמצעים (כגון נגמ"שים ממוגנים) והכשרה מסודרת. בעקבות אירועים אלה - העיקרי שבהם הוא אסון הנגמ"שים - הוחלט להכפיף את היחידה ליהל"ם ובשנת 2004 הפך צוות המנהרות ליחידת סמו"ר.

יהל"ם באיו"ש אחרי ההתנתקות

ביוני 2014 השתתפו לוחמי יהל"ם, בהובלת פלגות  סמו"ר (פלגת הסליקים והמנהרות של יהל"ם) וס"פ, במבצע שובו אחים. בשבוע השני של המבצע חשפו לוחמי סמו"ר עשרות מנהרות תת-קרקעיות שחפרו הפלסטינים באזור חברון. כמו כן חשפו הלוחמים מספר מעבדות נפץ.
ב-14 בנובמבר 2015 פוצצו לוחמי יהל"ם את הבתים של המחבלים שרצחו את איתם ונעמה הנקין ואת מלאכי רוזנפלד. ב-2 בדצמבר פוצצו לוחמי היחידה בית של מחבל בשועפט ואת הבית בשכם של מפקד החוליה שרצחה את הזוג הנקין.

יהל"ם במלחמת לבנון השנייה

במהלך מלחמת לבנון השנייה היו לוחמי היחידה, בליווי דחפורי D9 משוריינים, מבין הראשונים להיכנס לתוך השטח הלבנוני על מנת לאתר ולנטרל מטעני חבלה, מוקשים ומטעני גחון רבי עוצמה שהטמין חזבאללה והסווה בשטח. במהלך פעילותם, איתרו הלוחמים מספר רב של מטעני חבלה ומטעני גחון ענקיים, כולל מטען שכלל טון חומר נפץ. כל המטענים נוטרלו. בסך הכל, מתוך כ-50 הטנקים שנפגעו בלחימה מול חזבאללה, רק שניים מהם נפגעו ממטעני גחון.
לוחמי יהל"ם, ביחד עם כוחות הנדסה קרבית, כלי צמ"ה וחי"ר, השמידו מוצבים, בונקרים, "שמורות טבע" ומפקדות של חזבאללה.
לוחמי פלגת הס"פ במילואים סייעו בנטרול נפלי רקטות שפגעו בעורף ישראל.

יהל"ם במבצע עופרת יצוקה ועד מבצע צוק איתן

במהלך מבצע עופרת יצוקה (שהחל ב-27 בדצמבר 2008) הובילו לוחמי יהל"ם את הכוחות הקרקעיים עם שישה צק"פים ונטרלו מאות מטעני חבלה. כמו כן הם חשפו והשמידו בונקרים ומנהרות של חמאס. ב-6 בינואר 2009 נהרג אחד מלוחמי היחידה, אלכס משויצקי מפלגת הס"פ, בהתקלות עם מחבל מתאבד.
ב-4 בנובמבר 2009 לוחמי הס"פ של יהל"ם נטלו חלק במבצע ארבעת המינים, שבו תפס חיל הים ספינה שהבריחה מאות טונות של אמצעי לחימה מאיראן לחזבאללה. לוחמי היחידה בדקו את המכולות, חשפו את הנשק ובדקו שהוא תקין ולא ממולכד.
בעת לכידת הספינה "מאבי מרמרה" והגעתה לחופי ישראל, סרקו לוחמי הס"פ של יהל"ם את הספינה כדי למצוא אמצעי חבלה, מלכודות נפץ ואמצעי לחימה.
ב-12 בנובמבר 2011 אירע פיצוץ באיראן בו הושמד בסיס טילי שיהאב 3 של חיל האוויר והחלל של משמרות המהפכה האסלאמית ונהרגו 17 פעילי משמרות המהפכה, בהם גנרל בכיר שהיה אחראי על תחום הטילים במשמרות המהפכה. מספר פרשנים צבאיים זרים שיערו שייתכן ויחידת יהל"ם, המתמחה בחבלה, סייעה ל"מוסד" בפעולה, כאשר ייצרה והפעילה את מטען הנפץ שהשמיד את הבסיס.
ב-21 בפברואר 2012 הוזעקו כוחות פלגת הס"פ לנטרל מטען חבלה שהשאירו מחבלים בגבול ישראל-מצרים אחרי שנתקלו בכוח סיור משולב של צה"ל ומשטרת ישראל. אחרי בחינת המטען באמצעות רובוט חבלה הוחלט לפרקו באמצעות פיצוץ יזום. הפיצוץ היה חזק ומבחינת שרידי המטען הסיקו הלוחמים שמדובר היה במטען רסס רב-עוצמה שכלל מנגנון הפעלה באמצעות טלפון סלולרי ורסס רב, שנועד היה להתפוצץ במקום הומה אדם בתוך ישראל, ובכך לגרום לנזק אדיר ולנפגעים רבים.
באוקטובר 2013 חשפו לוחמי יהל"ם מנהרת טרור ארוכה ליד עין השלושה, מזרחית לרצועת עזה, שנחפרה ונבנתה על ידי מחבלים פלסטיניים ונועדה לשמש לפיגוע טרור גדול. המנהרה נחפרה במשך שנה, דופנה בבטון שישראל העבירה לרצועת עזה כסיוע הומניטרי במטרה לשקם מבנים הרוסים, וצוידה באמצעים מתקדמים. ב-31 באוקטובר החל צה"ל במבצע להשמדת מנהרת הבטון הגדולה. כוחות של יהל"ם, בגיבוי חטיבת גולני וטנקים של חטיבה 401, החלו בקדיחת חורים לתוך המנהרה והטמנת חומרי נפץ על מנת לפוצצה. במהלך הפעילות הופעל מטען חבלה אל עבר הכוחות וחמישה חיילי צה"ל, בהם קצינים בכירים בחיל ההנדסה הקרבית נפצעו. כוחות צה"ל השיבו אש, ומטוס קרב הפציץ את פתח המנהרה שהוסתר מתחת לחממה בחאן יונס. בתקיפה נהרגו שלושה בכירים במערך המנהרות של החמאס. בסך הכל נהרגו 4 מחבלים באירוע והמנהרה הושמדה באמצעות מערכת האמולסיה שפותחה על ידי החט"ל.
במרץ 2014 לוחמי הס"פ של יהל"ם נטלו חלק במבצע חשיפה מלאה, שבו תפס חיל הים ספינה שהבריחה אמצעי לחימה, בהם עשרות רקטות M-302 מסוריה ואיראן לארגוני הטרור הפלסטיניים ברצועת עזה. לוחמי היחידה בדקו את המכולות, חשפו את הנשק ובדקו שהוא תקין ולא ממולכד.
במרץ 2014 חשפו לוחמי פלגת סמו"ר של יהל"ם ולוחמי הצמ"ה של אבירי הפלדה מנהרת טרור גדולה שחפר חמאס ויועדה לחטיפת חייל. גם מנהרה זו הייתה מדופנת בבטון ומלט.

יהל"ם במבצע צוק איתן

ביולי-אוגוסט 2014 השתתפו לוחמי יהל"ם במבצע צוק איתן ברצועת עזה. לוחמי ס"פ וסמו"ר היו הפעילים ביותר ועסקו באיתור והשמדת מנהרות הלחימה של רצועת עזה ובטיפול במטעני חבלה. מערכת אמולסיה לפיצוץ מנהרות הופעלה לראשונה באופן נרחב, ובסך הכל השמידו הלוחמים למעלה מ-30 מנהרות. לצד לוחמי סמו"ר פעלו גם לוחמי סיירת יעל ולוחמי הס"פ, שפתחו דרך לשאר הכוחות וניטרלו מלכודים וזירות מטענים שהטמינו המחבלים הפלסטינים. לוחמי מידרון מושלג חברו באופן נרחב לכוחות המיוחדים שפעלו ברצועה ונתנו מענה של פריצה ומטעון. במהלך הלחימה נהרג לוחם יהל"ם ועוד לוחמים נפצעו בדרגות חומרה שונות. לוחמי היחידה זכו ל-3 צל"שים.
בעקבות המבצע ואיום המנהרות החליט הרמטכ"ל גדי איזנקוט על הגדלה משמעותית של היחידה. סד"כ היחידה הוכפל וסד"כ פלגת סמו"ר (יחידת המנהרות) שולש. במסגרת ההרחבה והרפורמה אורגנה יהל"ם כאגד הנדסי.

יהל"ם לאחר מבצע צוק איתן

בשנים 2017 ו-2018 השתתפו לוחמי יהל"ם, בעיקר אלו מפלגות סמו"ר ו-ס'1, בפעילות איתור, נטרול והשמדה של שורת מנהרות לחימה ברצועת עזה שחדרו לתוך שטח ישראל. המנהרות אותרו על ידי המעבדה הטכנולוגית לגילוי ואיתור מנהרות של פיקוד הדרום שיושבת באוגדת עזה והושמדו על ידי לוחמי יהל"ם, מערך הצמ"ה של חיל ההנדסה הקרבית וחלקן בהפצצות של חיל האוויר הישראלי.
באפריל 2017 קיבלה היחידה אות הצטיינות על פעילות מבצעית מאלוף פיקוד הדרום.
ב-11 באוקטובר 2018 ניטרל חיל ההנדסה הקרבית מנהרת טרור מסועפת ומתקדמת שיצאה מח'אן יוניס וחדרה 200 מטר לתוך שטח ישראל, אחרי שגילה אותה לפני מספר חודשים ולמד אותה. בנטרול השתתפו יחידת סמו"ר של יהל"ם, לוחמי צמ"ה והמעבדה הטכנולוגית לגילוי ואיתור מנהרות (פיקוד הדרום), בהובלת אוגדת עזה.
ב-4 בדצמבר 2018, במסגרת מבצע מגן צפוני, לקחה יהל"ם, יחד עם חיל ההנדסה הקרבית ופיקוד הצפון, תפקיד מרכזי במסגרת איתור וניטרול מנהרות הטרור שחפר חזבאללה לתוך שטח ישראל, תוך הפרת החלטה 1701 של מועצת הביטחון של האו"ם. ב-19 במרץ 2019 קיבלה היחידה את צל"ש אלוף פיקוד צפון על הישגיה במבצע "מגן צפוני".
בשנת 2020 תעבור יהל"ם למתקן גדול יותר שייבנה עבורה במחנה ג'וליס.

ס"פ - סילוק פצצות

פלגת הס"פ (פירוש השם: "סילוק פצצות"), שנקראה בעבר יחס"פ "היחידה לסילוק פצצות", היא היחידה המובחרת של חיל ההנדסה וצה"ל בכלל לנטרול והשמדה של מטעני חבלה של האויב, פצצות מתוחכמות, ראשי קרב של רקטות וטילים ולטיפול בתחמושת שלא התפוצצה.
בנוסף מתמחים לוחמי ס"פ בתכנון ובניית אמצעי חבלה מתוחכמים אותם מטמינה היחידה וכן כוחות מיוחדים אחרים (צבאיים ואזרחיים).]
פלוגת הס"פ מורכבת כיום משתי פלגות: פלגת ס"פ ופלגת ספי"ר (ס"פ אוויר).
למעשה כמעט ואין הבדל בין שתי הפלגות, והן עוברות הכשרה משותפת.
ההבדלים היחידים בין שתי הפלגות הם הגזרות השונות בהן מוצבים הלוחמים, וכן העובדה שפלגת ספי"ר נותנת גם מענה לחיל האוויר בכל הקשור לעבודת ס"פ. המקצוע של לוחמי הס"פ הוא סָלָק (בניגוד לחבלן משטרתי).
למעשה, לוחמי ס"פ הם הכוח החבלני המיוחד של צה"ל והסמכות העליונה בתחום זה. בשל מומחיותם בנטרול ובהכנת חומרי נפץ ואף בהגנה מפני איומי אב"כ הם לא אחת מסופחים ליחידות מיוחדות אחרות כאשר יש חשש ממטענים.
לוחמי הס"פ משתמשים במגוון שיטות, שמרביתן מסווגות, לסילוק פצצות: השמדה מרחוק באמצעות בארט M82A1, נטרול באמצעות רובוטי חבלה, פיצוץ מבוקר ולעיתים אף פירוק המטען בעזרת רובוט או באמצעות הידיים.
לוחמי הס"פ מתמחים גם בסיוע ליחידות מיוחדות אחרות (כגון סיירת מטכ"ל ושייטת 13) וכן לגופים ביטחוניים אזרחיים בתחום החבלה, חומרי הנפץ וההנדסה הקרבית בלוחמה בשטח בנוי. במסגרת תפקידים אלה, פועלים לוחמי הס"פ בשיתוף פעולה ובצמוד ליחידות האחרות לצורך משימות מסוימות. עקב הצורך לפעול בצמוד לכוחות מיוחדים אחרים ובאירועי השתלטות ולוחמה בטרור (לוט"ר) עוברים לוחמי הס"פ הכשרת לוט"ר ברמה גבוהה (לוט"ר השתלטות ו"קופים") ואף אחת המחלקות היא עובדת רק בצמוד לכוחות מיוחדים. 
פעולות מוכרות בהן פעלו לוחמי הס"פ בצמוד לשייטת 13 הן בהשתלטות על האוניות "קארין A" ו"פרנקופ".

המכון הלאומי לחקר ופירוק תחמושת

גוף זה כפוף לפלגת התו"פ ומטרתו היא לתעד ולחקור את כל סוגי התחמושת בהם ניתן להיתקל, ללמוד את ההרכב והמבנה של התחמושת ולפתח תרגולת כיצד לפרקה בבטחה. המכון מחזיק מאגר מידע נרחב לגבי סוגים רבים של תחמושות, פצצות, מטעני חבלה וחומרי נפץ - לרבות תחמושות מיושנות והיסטוריות.

סמו"ר

סמו"ר (פירוש השם הוא "סליקים ומנהרות"), היא פלגת הקומנדו התת-קרקעי המהווה את מוקד הידע של צה"ל בכל הקשור ללוחמה תת-קרקעית. היא הוקמה על בסיס צוות המנהרות שפעל בדרום רצועת עזה בציר פילדלפי ובאזור רפיח. הצוות, שפעל אז כצוות עצמאי בפלוגת "אבירי הפלדה", פלוגת הצמ"ה והמנהרות של אוגדת עזה, הוכפף ומוזג עם יחידת יהל"ם על-מנת שיוכל להתמקצע בתחומו, לקבל אימונים והכשרה מסודרים וטובים יותר וכן יהיה בעל גישה לתקציבים ואמצעים טובים יותר.
צוות המנהרות היה תחת פיקודו של סרן אביב חקאני (ממייסדי הצוות המחודש ומפתחי תורת הלחימה כנגד מנהרות בצה"ל), שנהרג באסון הנגמ"שים ב-12 במאי 2004. עד נפילתו, צוות המנהרות בפיקודו של חקאני חשף למעלה מ-90 מנהרות. לאחר מותו הוחלף חקאני על ידי סרן משה טרנטו, שנהרג ב-29 בנובמבר 2004 כתוצאה מקריסת מנהרה אותה סרק מחוץ לרפיח.
אחרי שמוזגו עם יחידת יהל"ם הוחלט להרחיב את תפקידם גם לאיתור והשמדת סליקים ומחבואי נשק ואדם ביהודה ושומרון. חלק מייעודה של הפלגה ממשיך להיות איתור, טיפול ופיצוץ של מנהרות להברחת מחבלים בדרום הרצועה ומנהרות תופת שחופרים הפלסטינים בחלקה הצפוני של רצועת עזה. ב-10 בדצמבר 2005, לראשונה מאז ביצוע תוכנית ההתנתקות, נחשפה מנהרה שכזו בצפון רצועת עזה.
פלגת סמו"ר עורכת גם מבצעים לחשיפת סליקי אמל"ח, אדם ומנהרות, איום שחשיבותו התגברה לאחר חטיפת החייל גלעד שליט באמצעות מנהרה שנחפרה עד לאזור שבו עמד הטנק בו שהה.
פלגת סמו"ר לקחה חלק במבצע שובו אחים ובו חשפה עשרות סליקים, מנהרות וחללי מסתור בחברון. היחידה לקחה חלק מרכזי בהשמדת מנהרות הלחימה של רצועת עזה במהלך מבצע צוק איתן ב-2014. בעקבות המבצע סד"כ היחידה שולש.

הבזק - פלגת הרובוטיקה

הבזק הייתה פלגת הרובוטיקה של יהל"ם. היא עוסקת בפיתוח ותפעול רובוטים צבאיים למגוון מטרות, לרבות חבלה וסילוק פצצות. הפלגה מבוססת על מחלקת הרובוטיקה, שהתרחבה באופן ניכר בעקבות האינתיפאדה השנייה, וגדלה לפלגה על מנת לענות על הדרישות המבצעיות. הפלגה היא למעשה החלוץ בכל הקשור להפעלת רובוטים צבאיים בצה"ל. מלבד צוות פיתוח שאחראי על פיתוח אמצעים לרובוטים ושכלולם קיימים ביחידה מספר צוותים התופסים כוננות בפיקודים השונים ומסתפחים לכוחות אחרים בפעילות מבצעית הדורשת רובוטים. היחידה יועדה גם להפעיל רכבי סיור בלתי מאוישים, בעיקר בפיקוד הדרום.
על אף העובדה שפלגת הבזק הייתה פלגה מבצעית, חיילי הפלגה לא הוכרו כלוחמים ביחידה, ולא קיבלו את סיכת הלוחם. הפלגה פורקה ויכולותיה פוצלו בין הפלגות המבצעיות. כיום הפלגה לא קיימת.

סייפן - פלגת האב"ך

ב-2015 החלה הקמת פלוגת אב"ך סדירה ביהל"ם, בשם "סייפן". תפקיד הפלגה הוא לגלות איומים ושימוש בנשק בלתי קונבנציונלי, כגון נשק כימי, למגן את כוחות צה"ל נגדו, לנטרל את האיום ולטהר את השטח שבו פגע.

נשק ואמצעים

רק מעט מהנשק והאמצעים של היחידה הותרו לפרסום, חלקם הוצגו בתערוכות "לחימה בעימות המוגבל" שנערכו על ידי מפקדת זרוע היבשה בשנים 2004 ו-2005, ועסקו בלחימה בעצימות נמוכה.

אמצעים כלליים

רובי השירות של לוחמי יהל"ם הם רובי סער מקוצרים מדגמי M4A1 ותבור X-95 פלאט-טופ ("מיקרו-תבור דור ג'"). בנוסף, חמושים לוחמי יהל"ם באקדחים ללחימה בחללים צפופים כגון בתים ומנהרות תת-קרקעיות. נשק קל נוסף כולל מקלעים (מדגמי נגב ומאג) ורובי צלפים מדגמי M24 SWS,‏ SR-25 Mk 11 ובארט M82A1. הבארט הוא רובה נגד חומרים המשמש בעיקר לפגיעה במטרות חומר (מבנים וכלי רכב) ולסילוק פצצות.
לוחמי היחידה מצוידים גם בכוונות ואמצעים אופטיים שונים, כולל אמצעי ראיית לילה. בנוסף מצוידת היחידה באמצעי C4ISTAR הכוללים אמצעי שו"ב (שליטה ובקרה), אמצעי קשר וצי"ד.
לוחמי יהל"ם, ובמיוחד לוחמי סמו"ר (היחידה נגד מנהרות), מאומנים גם בטיפוס, גלישת מצוקים וחילוץ (טג"ח), ומצוידים באמצעים המתאימים לשם כך. לוחמי סמו"ר מצוידים גם במערכת נשימה המאפשרת להם לשהות פרקי זמן ארוכים בתוך המנהרות התת-קרקעיות.
כלוחמי הנדסה קרבית, לוחמי יהל"ם מיומנים בפינוי מוקשים, ומצוידים בהתאם: החל מציוד בסיסי כגון מגלה מוקשים, דקר, כיפת סימון, סכין פלסים, סנדלי חבלה, ביגוד מגן, קסדות מיוחדות וכלה באמצעים מיוחדים בתחום. לוחמי פלגות הס"פ (סילוק פצצות) מיוחדים במגוון רחב של אמצעים מיוחדים לסילוק פצצות, פינוי מוקשים וטיפול במטענים בשטח עוין (כגון רובוטים לסילוק פצצות, רובי שוטגאן ובארט M82A1).
לוחמי יחידת הפריצה של יהל"ם מצוידים בציוד לפריצה קרה (באמצעות כוח וכלים מכניים) ופריצה חמה (באמצעות חומר נפץ). רוב האמצעים הללו מסווגים, אך הם כוללים גם אמצעים בסיסים כגון לום, פטיש כבד וגרזן. סיירת יעל משתמשת בסירות גומי.

אמצעי חבלה

יהל"ם היא יחידת החבלה הראשית והמיומנת ביותר של צה"ל ומצוידת במגוון רב של אמצעים לשם כך, החל במטעני חבלה, חומרי נפץ ומוקשים, עבור באמצעי יזימה ופיצוץ, וכלה באמצעים מיוחדים מסווגים.
יחידת סמו"ר מפעילה את מערכת אמולסיה לפיצוץ מנהרות - מערכת שנועדה להשמדת מנהרות טרור על ידי הזרקה אחידה של חומר נפץ לכל אורך המנהרה. המערכת פותח בעקבות האירוע בו נהרגו לוחמי צוות המנהרות, ומורכבת משני מיכלים הנושאים חומרים שאינם רגישים לפיצוץ ובעירה, רק בעת הזרקתן אל המנהרה הם מתערבבים יחד והופכים לחומר נפץ. המערכת נישאת על גבי משאית ובעתיד תותקן כנגרר מאחורי טנק או דחפור.

כלי רכב ורק"ם

כמו כל יחידות צה"ל, יחידת יהל"ם מצוידת בכלי רכב על מנת להתנייד ולהוביל אמצעים. בניגוד ליחידות מובחרות ומיוחדות אחרות, יהל"ם מפעילה גם כלים כבדים בהם רכב קרבי משוריין וציוד מכני הנדסי.
כלי הרכב ה"רכים" של היחידה כולל רכבי שטח מדגמי האמר ו"זאב" ממוגנים, וכן משאית ממוגנת עם אמצעים לנטרול פצצות ומטענים, הנושאת ציוד חבלה ורובוטים צבאיים.
כאשר יש סכנה גדולה בגישה לזירת האירוע מתניידים הלוחמים בנגמ"שים כבדים הכוללים פומ"ה (בהשאלה מגדודי ההנדסה הקרבית הסדירים), אכזרית (בהשאלה מחטיבות חיל הרגלים) וכן בכלי מיוחד שפותח במיוחד עבור יהל"ם - הנקפומ"ה. הנקפומ"ה הוא נגמ"ש חיל הנדסה כבד המבוסס על נקפדון וכולל מיגון כלוב, צריחון ממוגן ("קונכייה") ומסדרון קדמי, המאפשר פריקה נוחה יחסית של לוחמים וציוד (כגון רובוטים). הנקפומ"ה נועדה להובלת לוחמים וציוד הנדסי. עם קליטת הנמ"ר ההנדסי בחיל ההנדסה הקרבית, גם יהל"ם מבצעת בו שימוש מאחר שהוא נוח יותר לתובלת אמצעים ופריקה מדלת אחורית (בניגוד לפומ"ה).
יהל"ם מפעילה גם כלי צמ"ה בשיתוף עם יחידות הצמ"ה של חיל ההנדסה הקרבית. כלי הצמ"ה כוללים דחפור משוריין D9, מחפרים ממוגנים ומקדחי בורות. הדחפורים התגלו כשימושיים למגוון רב של משימות: נטרול מטענים ופינוי שדות מוקשים, ניקוי זירות מטענים, פתיחת צירים ופריצת מכשולים, איתור וחשיפת מנהרות תת-קרקעיות, חישוף צבאי, הריסת מבנים ותשתיות אויב וביצוע מבצעי "סיר לחץ" נגד מחבלים. חלק מדחפורי היחידה מופעלים בשלט רחוק. ככלל, הפעלת כלי הצמ"ה נעשית בדרך כלל בידי מפעילי צמ"ה בכירים ומנוסים המסתפחים ליחידה ופועלים תחת פיקודה (ב-D9 הכולל צוות של מפקד ומפעיל, המפקד יהיה לוחם או קצין מיהל"ם והמפעיל יהיה לוחם צמ"ה בכיר ש"הושאל" מהיחידות הרגילות של חיל ההנדסה).